b'\n_START_ARTICLE_\nMarko \xc5\xbderovnik\n_START_SECTION_\n\xc5\xbdivljenje in delo\n_START_PARAGRAPH_\nMarko \xc5\xbderovnik se je rodil 19. aprila 1932 v Meng\xc5\xa1u._NEWLINE_Od leta 1976 naprej \xc5\xbeivi z dru\xc5\xbeino v Komendi, na \xc4\x8cebuljevi 17._NEWLINE_Po diplomi na ljubljanski Filozofski fakulteti (1971) je magistreral (1980) in doktoriral (1988) na zagreb\xc5\xa1ki Prirodoslovno-matemati\xc4\x8dni fakulteti. Kot kartograf je delal na oddelku za geografijo FF v Ljubljani (1959-1967), nato na In\xc5\xa1titutu za geodezijo in fotogrametrijo, od 1971-1979 je vodil kartografski oddelek pri Geografskem in\xc5\xa1titutu Antona Melika v Ljubljani. V letih 1982-1984 je bil ravnatelj Centra srednjih \xc5\xa1ol v Dom\xc5\xbealah, 1984-1992 pa samostojni kulturni delavec. Ukvarjal se je s teoretsko in aplikativno kartografijo; opremil je vrsto u\xc4\x8dbenikov, priro\xc4\x8dnikov in znanstvenoraziskovalnij del z grafi\xc4\x8dnimi in kartografskimi ponazorili. Izdelal je tudi ve\xc4\x8d zemljevidov slovenskih mest in razne tematske zemljevide._NEWLINE_\xc5\xbderovnik se je na podro\xc4\x8dju kartografije izkazal s \xc5\xa1tevilnimi in raznolikimi deli. S kartografskimi prikazi je opremljal geografske u\xc4\x8dbenike, izdeloval \xc5\xa1olske atlase in zemljevide. Z zemljevidi in diagrami je opremil Zemljepis za 6. razred osnovne \xc5\xa1ole; Zemljepis za 7. razred osnovne \xc5\xa1ole (Sovjetska zveza in neevropske zemljine); Zemljepis Jugoslavije za 8. razred osnovne \xc5\xa1ole; Ob\xc4\x8do geografijo: priro\xc4\x8dnik za gimnazije in druge srednje \xc5\xa1ole; Regionalno geografijo: Evropa s Sovjetsko zvezo za 2. raz\xc2\xadred gimnazij in drugih srednjih \xc5\xa1ol; Regionalno geografijo za 3. razred gimnazij in drugih srednjih \xc5\xa1ol; Vaje iz geografije \xc2\xa01., 2., 3. in 4. razred gimnazij in druge srednje \xc5\xa1ole; u\xc4\x8dbenik Na\xc5\xa1a domo\xc2\xadvina SFR Jugoslavija: spoznavanje dru\xc5\xbebe; Moj prvi atlas: u\xc4\x8dbenik za 3., 4. in 5. razred osnovne \xc5\xa1ole; Atlas prirode in dru\xc5\xa1tva za 3. in 4. razred osnovne \xc5\xa1kole (za hrva\xc5\xa1ke osnovne \xc5\xa1ole). Po u\xc4\x8dbeniku za 6. razred osnovne \xc5\xa1ole je prvi za\xc4\x8del zemljevide in diagra- me prikazovati v u\xc4\x8dbenikih ve\xc4\x8dbarvno, s \xc4\x8dimer je dosegel bistveno ve\xc4\x8djo vizualno u\xc4\x8dinkovitost. _NEWLINE_\xc5\xbderovnik je prire\xc2\xaddil in izdelal zemljevide Slovenije 1\xc2\xa0: 500.000 (do\xc5\xbeivel sedemnajst ponatisov), Slovenija - turisti\xc4\x8dni zemljevid v merilu 1\xc2\xa0: 400.000, Julijske Alpe \xe2\x80\x93 planinski zemljevid v merilu 1\xc2\xa0: 75.000 in Avtokarta Slovenije v merilu 1\xc2\xa0: 400.000 ter mestna na\xc4\x8drta Ljubljana 1\xc2\xa0: 10.000 in Maribor 1\xc2\xa0: 10.000. Priredil in dopolnil je Selanov zemljevid Slovenija \xe2\x80\x93 turisti\xc4\x8dni zemljevid v merilu 1\xc2\xa0: 300.000. Po Selanovi zasnovi je kot soavtor dokon\xc4\x8dal stenski zemljevid Slovenije v merilu 1\xc2\xa0: 150.000. Prvi v Sloveniji je Triglav ozna\xc4\x8dil z vi\xc5\xa1ino 2864 m (prej 2863 m), kar so zatem sprejeli tudi geodeti._NEWLINE_\xc5\xbderovnik je napisal tudi ve\xc4\x8d \xc2\xa0demografskih \xc5\xa1tudij s kamni\xc5\xa1kega, komendskega in men\xc2\xadge\xc5\xa1kega obmo\xc4\x8dja: Demografsko geografska problematika osnovnega \xc5\xa1olstva v Komendi (1990); Regionalni pristop k izdelavi demo\xc2\xadgrafskih in gospodarskih kazalcev na obmo\xc4\x8dju ob\xc4\x8dine Kamnik \xe2\x80\x93 \xc5\xa0tudijska analiza in program preoblikovanja ob\xc4\x8dine Kamnik v predlagane nove ob\xc4\x8dine \xe2\x80\x93 posebej za sedanjo ob\xc4\x8dino Kamnik in posebej za predvidene ob\xc4\x8dine Kamnik, Kamni\xc5\xa1ka Bistrica, Komenda in Tuhinjska dolina; Demografski kazalci za potrebe \xc5\xa1olskega okoli\xc5\xa1a Komenda \xe2\x80\x93 Moste; Geografski elementi in faktorji v prostorskem na\xc4\x8drtu ob\xc4\x8dine Komenda; Demografija in strokovne podlage za planske potrebe ob- \xc4\x8dine Menge\xc5\xa1 za obdobje 2000\xe2\x80\x932020; Ob\xc4\x8dina Komenda 1994\xe2\x80\x932004 \xe2\x80\x93 De\xc2\xadmografski gospodarski vpogled; Demo\xc2\xadgrafska \xc5\xa1tudija o pred\xc5\xa1olskih otrocih v ob\xc4\x8dini Komenda v obdobju 2008\xe2\x80\x932025; je soavtor Vodnika po Komendi in okolici. \xc2\xa0 _NEWLINE_Uredil je knjigo Ob\xc4\x8dina Komenda, \xc5\xbdivljenje od kamene dobe do danes in zanjo napisal devet strokovnih prispevkov. _NEWLINE_V raznih strokovnih izdajah je bilo objavljenih ve\xc4\x8d njegovih kartografskih prikazov in pisnih prispevkov._NEWLINE_V dveh knji\xc5\xbeicah V iskanju zavetja je zbral in objavil: Vsem \xc5\xbertvam druge svetovne vojne iz komendske ob\xc4\x8dine in Zamol\xc4\x8danim \xc5\xbertvam druge svetovne vojne iz Komendske ob\xc4\x8dine. V samozalo\xc5\xbebi je izdal knjigo: Marko \xc5\xbderovnik, po Trnovi poti. V samozalo\xc5\xbebi sta skupaj z \xc5\xbeeno dr. Angelco izdala knjigo: Marko in Angelca \xc5\xbderovnik, Potovanja \xe2\x80\x93 do\xc5\xbeivljanje sveta iz prve roke._NEWLINE_V glasilu ob\xc4\x8dine Kamnik Kamni\xc5\xa1ki ob\xc4\x8dan in glasilu ob\xc4\x8dine Komenda Aplenca je objavil ve\xc4\x8d demografskih, po\xc2\xadtopisnih in drugih prispevkov, tudi o lokalni samoupravi._NEWLINE_Marko \xc5\xbderovnik je z \xc5\xbeeno Angelco obiskal \xc5\xa1tevilne de\xc5\xbeele sveta in se kot velik ljubitelj gora povzpel na mnoge zahtevne doma\xc4\x8de in tuje vrhove: Grossglockner (3798 m), Ortler (3905 m), Mont Blanc (4810 m), Mount Kenya \xe2\x80\x93 Point Lenan (4985 m), Kilimand\xc5\xbearo (5895 m) in \xc5\xa1e mnoge druge. Te vzpone in popotovanja je tudi podrobno opisal ter jih ob\xc4\x8dudovalcem gora, manj znanih de\xc5\xbeel in krajev pribli\xc5\xbeal v besedi in sliki. _NEWLINE_Veliko svojih mo\xc4\x8di in znanja je namenil prav rojaku kartografu Ivanu Selanu. Je pobudnik in obenem eden najzaslu\xc5\xbenej\xc5\xa1ih za ureditev stalne razstave njegovih kartografskih del in dokumenarnega gradiva v prostorih nekdanje Glavarjeve bolni\xc5\xa1nice v Komendi. _NEWLINE_Z monografijo Od ponarejanja denarja do slavnega kartografa je dr. Marko \xc5\xbderovnik Ivana Selana trajno umestil v mednarodni, slovenski in komendski zemljepisni in kartografski prostor.\n_START_SECTION_\nVaje\n_START_PARAGRAPH_\nVaje iz geografije: za gimnazije in druge srednje \xc5\xa1ole. Ljubljana: Mladinska knjiga, 1968.  (COBISS) _NEWLINE_Vaje iz geografije\xc2\xa0: za gimnazije in druge srednje \xc5\xa1ole. Ljubljana: Mladinska knjiga (1968, 1. ponatis 1969) (COBISS)\n_START_SECTION_\nStrokovni\n_START_PARAGRAPH_\nProblemski pristop k izdelavi tematskih kartografskih grafi\xc4\x8dnih prikazov (1984)\xc2\xa0 (COBISS)  _NEWLINE_Kreiranje otro\xc5\xa1kega atlasa kot slikanice (1989)\xc2\xa0 (COBISS) _NEWLINE_Sodelovanje otrok pri izdelavi\xc2\xa0otro\xc5\xa1kega atlasa (1989)\xc2\xa0 (COBISS) _NEWLINE_Geografski oris \xc5\xbeupnije Komenda (1992)  (COBISS) _NEWLINE_Ivan Selan (1902-1981) (1992) \xc2\xa0(COBISS) _NEWLINE_Moje sodelovanje z Ivanom Selanom (1992) \xc2\xa0(COBISS) _NEWLINE_Narodove in narodnostne spremembe (1996) \xc2\xa0(COBISS)_NEWLINE_Slavnostna akademija ob stoletnici rojstva kartografa samouka Ivana Selana (2002)  (COBISS)_NEWLINE_Zemljevid Slovenije ima v glavi (2005)  (COBISS) _NEWLINE_Sulawesi, otok iskrivih o\xc4\x8di in raznolike narave (2006)\xc2\xa0 (COBISS)_NEWLINE_V zrcalu kamene dobe - Papua Nova Gvineja (2007)  (COBISS)_NEWLINE_Ve\xc4\x8d strokovnih \xc4\x8dlankov in potopisov v Aplenci, Glasilu ob\xc4\x8dine Komenda.(prej Aplenca)._NEWLINE_Ve\xc4\x8d strokovnih \xc4\x8dlankov in potopisov v glasilu Kamni\xc4\x8dan-ka (prej Kamni\xc5\xa1ki ob\xc4\x8dan).\n_START_SECTION_\nDruge dejavnosti\n_START_PARAGRAPH_\nSoustanovitelj Aplence, Glasila ob\xc4\x8dine Komende (1992)._NEWLINE_Postavitev spomenika zamol\xc4\x8danim \xc5\xbertvam druge svetovne vojne iz komendske fare v Komendi (1995).    _NEWLINE_Ustanovitelj spominske sobe kartografa Ivana Selana v Komendi (2002).\n_START_SECTION_\n\xc5\xa0tudij\n_START_PARAGRAPH_\nDiplomsko delo: Predstavitev kartografske obdelave nekaterih demografskih pojavov na primeru ljubljanske regije za leto 1961 (1971)  [COBISS.SI-ID\xc2\xa014631010]  (COBISS)_NEWLINE_Magistrsko delo: Preu\xc4\x8devanje o aplikaciji kartografskih metod na primeru razvoja naselij v ob\xc4\x8dini Kamnik (1980)  [COBISS.SI-ID\xc2\xa06499682]\xc2\xa0(COBISS) _NEWLINE_Doktorska disertacija: Koncepcija in aplikacija kartografije v izobra\xc5\xbeevalnem sistemu (1988)  [COBISS.SI-ID\xc2\xa07828992]\xc2\xa0(COBISS)'